Instruction: Explica de manera resumida les idees principals del text:

Context:
Els Bombers de la Generalitat han treballat des de les nou del matí i fins a les set de la tarda en un total de nou rescats i recerques al medi natural arreu del territori.
La majoria d'intervencions ha estat per atendre excursionistes que han patit alguna caiguda o relliscada que els ha provocat un esquinç o fractura.
Els Bombers insisteixen a portar l'equipament i la roba adequada per fer excursionisme, consultar abans de la sortida la previsió meteorològica, anar acompanyat i no esgotar les hores per evitar que es faci fosc abans que s'hagi tornat.
Jove amb esquinç al turmell a Espot, al Pallars Sobirà
A les 9.14 hores del matí els Bombers de la Generalitat han activat una dotació per un rescat a Espot.
Han traslladat una noia de 18 anys de nacionalitat israeliana des de la pista propera al refugi d'Amitges fins al seu vehicle per un turmell esquinçat.
Excursionista menys greu a Saldes, al Berguedà
Al massís del Pedraforca s'ha fet un primer rescat, rebut l'avís a les 10.00 hores, a la zona del Mascaró.
Un grup d'uns 10 excursionistes estaven amb un company de 73 anys que s'havia lesionat el turmell.
Els Bombers de la Generalitat han activat el Grup d'Actuacions Especials (GRAE) amb l'helicòpter i han rescatat el ferit, l'han deixat a una ambulància.
Segons el Sistema d'Emergències Mèdiques (SEM), es tracta d'un esquinç al turmell menys greu i l'han portat a l'Hospital Sant Bernabé de Berga.
Noia precipitada a Alt Àneu , al Pallars Sobirà
Els Bombers han rebut un nou avís a les 11.48 hores per un rescat a Alt Àneu, al barranc de la Tinta.
Un helicòpter amb el GRAE ha rescatat una excursionista francesa de 21 anys que ha lliscat per un pendent de 50 metres i finalment ha caigut 5 metres en vertical.
Una ambulància dels Pompièrs d'Aran l'ha portat a l'hospital de Vielha amb diverses contusions.
Nen amb problemes musculars a Lles de Cerdanya, a la Cerdanya
A l'una del migdia, els Bombers han rebut un avís de Lles de Cerdanya, per un rescat de muntanya prop dels estanys de la Muga.
L'helicòpter de rescat amb els GRAE ha portat un nen de 12 anys, que estava amb el seu pare, fins a una ambulància del SEM.
El nen presentava una sobrecàrrega muscular als abductors i se li ha donat l'alta voluntària allà mateix.
Escaladors amb problemes tècnics a Torroella de Montgrí, al Baix Empordà
Poc abans de les dues, una parella d'escaladors alertaven d'un accident a Punta Ventosa, Torroella de Montgrí.
S'havien quedat travats per les cordes a una paret de roca de 100 metres, a una altura d'uns 40 m per damunt del mar mentre feien un ràpel.
Un helicòpter amb GRAE s'ha apropat per tenir contacte amb els accidentats i han confirmat que no calia rescat, una altra dotació del GRAE hi ha contactat per terra, s'ha solucionat el problema de cordes i la parella ha anat pujant pel seu propi compte.
Excursionista amb traumatisme a Maçanet de Cabrenys, a l'Alt Empordà
Els Bombers de la Generalitat han estat alertats d'un rescat de muntanya a Maçanet de Cabrenys, prop del pont vell de la carretera de Tapis, a les 14.42 hores.
Un helicòpter amb una dotació del GRAE ha rescatat una dona de 53 anys amb una possible fractura.
El SEM l'ha portat a l'Hospital de Figueres en estat menys greu.
Home ferit a la cama a Núria, al Ripollès
El GRAE ha hagut de fer un nou rescatat amb un "gruatge" des de l'helicòpter a Queralbs, a les gorgues de Núria, per un avís de les 15.40 hores.
L'accidentat era un excursionista de 44 anys ferit al genoll que han evacuat a l'Hospital de Campdevànol.
Nen amb possible fractura al braç a Saldes, al Berguedà
Cap a les sis de la tarda els Bombers de la Generalitat han rebut un nou avís de rescat al Pedraforca, a Saldes.
Un nen d'uns 10 anys ha rebut un cop de mentre baixava per la pedrera, els Bombers l'han recollit al refugi Luís Estasen amb un helicòpter i el GRAE.
El SEM l'ha portat a l'hospital de Sant Bernabé de Berga amb una fractura de l'extremitat superior en estat menys greu.
Dues persones perdudes al Pedraforca Saldes, al Berguedà
Els Bombers han rebut un avís a les 18.41 hores d'aquesta tarda per fer la recerca de dues persones que baixaven des del coll Verdet al Pedraforca, a Saldes.
Ara mateix hi ha activat l'helicòpter amb una dotació del GRAE que realitza la recerca.

Response: La majoria d’actuacions dels bombers es realitza en àmbits naturals. Malgrat la precaució que sempre es recomana, pel que fa a portar el material adequat, anar amb temps o preveure el clima, els accidents entre excursionistes continuen sent nombrosos. Per exemple, avui s’han dut a terme nou rescats en deu hores, un dels quals, per desaparició, encara està en marxa.


Instruction: Explica de manera resumida les idees principals del text:

Context:
La Comissió d'Economia i Hisenda de l'Ajuntament de Barcelona ha aprovat una proposició presentada pel grup municipal del PP que insta a la reobertura immediata del sector de la restauració.
La iniciativa ha comptat amb els vots de tots els partits excepte ERC i Barcelona en Comú, que s'han abstingut.
El govern de Colau, per tant, ha quedat dividit amb el vot a favor del PSC.
El ponent de la proposició, el popular Josep Bou, ha considerat "injust i innecessari" el segon tancament del sector.
De la seva banda, el primer tinent d'Alcaldia de l'Ajuntament, Jaume Collboni, ha qualificat la decisió de la Generalitat de "poc transparent" i ha titllat les desavinences al sí del Govern que han aflorat els darrers dies a l'entorn del pla de desescalada de "despropòsit".
Bou ha lamentat que la restauració està essent un dels sectors "més castigats" per la pandèmia i per les mesures que pren l'administració catalana per intentar frenar-la.
Segons els seus càlculs, 1.300 establiments "han hagut d'abaixar la persiana", i no descarta que en un any hagin de tancar "la meitat" dels que hi ha a Barcelona.
Per això ha considerat que el segon tancament ha estat "injust i innecessari" i ha posat com a exemple la Comunitat de Madrid, "que abaixa els nivells de contagi sense tancar els negocis".
En el seu torn de paraula, el primer tinent d'Alcaldia de l'Ajuntament ha lamentat que en el dia d'avui "s'ha tocat fons", en referència a les filtracions sobre el pla de desescalada que el Govern ha d'aprovar divendres i a les picabaralles entre ERC i JxCat que ha causat aquest fet.
Tot plegat "un autèntic despropòsit", a parer de socialista barceloní.
A més ha opinat que la manca d'entesa entre els dos socis de govern els "treu legitimitat" a l'hora de demanar coherència o responsabilitat a la ciutadania.
També ha afirmat que l'Ajuntament no ha fet "mai" crítica pública de les decisions que pren el Govern a l'entorn de la pandèmia, però ha etzibat que avui "s'ha creuat una línia vermella".
"El sector de la restauració ha fet la feina i l'Ajuntament també, amb una despesa de 15 milions d'euros per ampliar les terrasses" i permetre que en circumstàncies com les actuals no s'hagués de tancar, ha recordat.
"I malgrat això, de manera poc transparent, el Govern va decidir tancar d'un dia per l'altre el sector", ha lamentat.
"I avui encara hem de veure com a partir de filtracions propietaris de bars i restaurants han d'endevinar com i quan podran obrir.
Això no té perdó de Déu", ha subratllat.
Per això ha reclamat al Govern "lleialtat interna" i a la ciutadania i s'ha sumat a la petició del PP perquè hi hagi una "reobertura immediata" de bars i restaurants.
"Evidentment que complirem amb el Procicat i no farem un discurs destructiu que trenqui la confiança dels afectats en les institucions.
No ho hem fet i no ho farem.
Però quan passen coses com les d'avui el mínim que es pot demanar és una humil disculpa", ha reblat.
Altres notícies que et poden interessar
coronavirus
Oriol Mitjà explica per què un test d'antígens dona positiu dues setmanes després del contagi
La variant òmicron és un dels elements que provoquen aquest fenomen
coronavirus
Quins són els símptomes de l'òmicron sigil·losa
El subllinatge, sorgit a l'Índia, ja s'ha detectat a Dinamarca i al Regne Unit
coronavirus
Per què algunes persones no es contagien de Covid?
Els experts apunten a una immunitat natural derivada de la genètica
coronavirus
La UE canvia les normes per viatjar: dependrà de la vacunació
La incidència per països ja no condicionarà els requisits d'entrada
coronavirus
És hora de tractar la Covid com una grip?
La situació epidemiològica apunta a emprendre el camí cap a l'endèmia, però els experts demanen prudència i no confiar-se: "La incertesa és massa alta per fer aquest pas tan gran"

Response: Per primer cop, l’Ajuntament de Barcelona ha criticat públicament la Generalitat per la decisió de tornar a tancar bars i restaurants. Els socialistes han advertit el govern del despropòsit de les seves disputes internes entorn de la desescalada, i de la injustícia de castigar un sector que ja havia adoptat les mesures de seguretat necessàries per a evitar aquesta situació.


Instruction: Explica de manera resumida les idees principals del text:

Context:
El coordinador general del PPC, Xavier Garcia Albiol, ha demanat a l'expresident de la Generalitat Artur Mas i a l'actual president, Carles Puigdemont, que "deixin de fer mal" a Catalunya i plantegin un 'pla B' a la independència.
"Que deixin de fracturar i si tenen alternativa, com diuen, que la presentin.
Per què porten cinc anys dividint i creant tensió a la societat catalana?
Per què han provocat tant de dolor?", s'ha preguntat en veu alta Albiol en la seva intervenció davant el comitè executiu del Partit Popular Català.
"La situació actual posa en perill els drets i les llibertats dels catalans, aquesta és la batalla més important", ha continuat el coordinador general del PPC, que ha fixat el seu 14è congrés pel cap de setmana del 25 i 26 de març.
El conclave servirà perquè Albiol assumeixi el poder de la formació en substitució d'Alícia Sánchez-Camacho.
Estarà presidit per la ministra de Sanitat, Dolors Montserrat, i el secretari d'Estat de Relacions amb les Corts, José Luis Ayllón, en coordinarà la ponència política.
El 14è Congrés del PPC se celebrarà a l'Hospitalet de Llobregat (Barcelonès) amb un total de 1.076 compromissaris, 181 nats i 895 que seran escollits per assemblees amb la distribució següent: Barcelona (641), Tarragona (115), Lleida (79), Girona (48) i Noves Generacions (12).
El termini per presentar les candidatures a la presidència del partit serà del 19 al 28 de febrer.
Els precandidats es proclamaran el proper 1 de març.
El portaveu adjunt del PPC al Parlament de Catalunya, Santi Rodríguez, s'encarregarà de la ponència de reglament i projecte per a les persones, mentre que el president del grup municipal popular a Barcelona, Alberto Fernández Díaz, presentarà un comunicat sobre "Barcelona i els populismes".
"No hi ha cap altra formació política a Catalunya capaç de donar veu a tots els militants", s'ha vanagloriat Albiol, que els ha animat a participar en el procés congressual de finals de març per així "afermar" el partit.
"Som la veu de tots aquells que el govern independentista català vol silenciar.
Posarem la política en el lloc on es mereix", ha manifestat el coordinador general del PPC, que ha volgut deixar clar que "mentre governi el PP ningú aconseguirà trencar Espanya".
"No tinc cap dubte que la concòrdia i la sensatesa s'acabaran imposant, però no ens enganyem, serà un any dur.
Estem immersos en una batalla per Catalunya i per Espanya", ha recalcat Albiol, que ha posat d'exemple el cas de l'exjutge Santiago Vidal.
"No és una persona il·luminada, és molt significatiu i greu el que va confessar", ha valorat el coordinador general del PPC.
Per la seva banda, la presidenta del PPC, Alícia Sánchez-Camacho, ha volgut acomiadar-se de la seva tasca al capdavant de la formació reivindicant el seu paper contra el sobiranisme.
"Ens volien marginats, però s'han trobat un PPC fort que ha plantat cara a l'independentisme", ha volgut posar de relleu Sánchez-Camacho.
"Hem plantat cara als que han volgut imposar la intolerància i el separatisme.
Som el partit de la llibertat, la pluralitat i la unitat d'Espanya", ha afegit l'encara presidenta del PPC, que serà rellevada en el proper 14è Congrés del PPC durant l'últim cap de setmana de març.
"Finalitzo una etapa com a presidenta, però no com a militant, seguiré treballant sempre per aquest partit", ha avançat Sánchez-Camacho, que ha augurat l'inici d'una nova etapa per a la formació.
"El paper del PPC serà clau", ha puntualitzat la presidenta del PPC.
Crítiques al PSC: "No han entès el greu moment"
"Hem trencat el silenci, la societat catalana ha de parlar més alt i fort, i no ho podem fer sols, ho hem de fer junts, volem viure en llibertat a Catalunya, Espanya i Europa", ha valorat Sánchez-Camacho, que no ha desaprofitat l'ocasió per criticar un PSC "que no ha entès el greu moment que vivim els catalans".
"No ha entès que això no és una batalla entre esquerra i dreta, això és una batalla entre els que volem llibertat i concòrdia i el totalitarisme dels independentistes que volen aixecar un mur entre catalans", ha afirmat la presidenta del PPC.
"Ara és el moment de la concòrdia, de la reconciliació.
Hem de liderar junts una nova etapa basada en el seny", ha corroborat.
"Alguns busquen el conflicte perquè saben que el procés secessionista ha fracassat però l'estat de dret no ho permetrà", ha conclòs Sánchez-Camacho.

Response: Alícia Sánchez-Camacho ha reivindicat la defensa del PPC d’una Catalunya plural, en contra del totalitarisme independentista, alhora que ha lamentat la manca de visió dels socialistes i la seva poca col·laboració. Així mateix, el seu probable substitut al capdavant del partit ha instat la Generalitat a deixar de sembrar discòrdia i presentar polítiques per al conjunt de la societat.


Instruction: Explica de manera resumida les idees principals del text:

Context:
El president de la Generalitat, Quim Torra, ha reiterat aquest divendres durant una visita a l'hipermercat Esclat de Malla (Osona) la seva satisfacció per la decisió del tribunal alemany d'extradir Carles Puigdemont només pel delicte de malversació i no per rebel·lió.
"Ara ens trobem que tant a Alemanya com a Escòcia, Bèlgica i Suïssa els nostres exiliats viuen en llibertat i, en canvi, ens trobem que a Catalunya per exactament els mateixos motius els nostres consellers, líders socials i la presidenta del Parlament continuen a la presó".
"Exigim la seva llibertat immediata i, fins que hi hagi un sol pres polític al país, haurem de parlar dels presos polítics perquè fins que no siguin lliures res no serà normal a Catalunya", ha denunciat.
D'altra banda, el president també ha demanat la "suspensió immediata" del decret de fuga d'empreses hores després de la presentació de la 'Memòria Econòmica de Catalunya 2017'
Torra ha fet una visita aquest divendres a les instal·lacions que el Grup Bon Preu té a Osona i, en declaracions als mitjans de comunicació, ha tornat a celebrar la decisió que va fer pública aquest dijous el tribunal de Slesvig-Holstein.
"A Alemanya es va fer justícia i es va jutjar que no hi havia delicte de rebel·lió", ha expressat Torra.
Tal com ja ha fet aquest matí durant la presentació de la 'Memòria Econòmica de Catalunya 2017', Torra també ha criticat la "campanya interessada del govern de Madrid i d'alguns mitjans públics per voler presentar el procés d'independència de Catalunya i l'any 2017 com un any que hagués provocat grans catàstrofes econòmiques".
En canvi, ha dit Torra, "les xifres demostren tot el contrari".
Torra també ha volgut insistir en demanar la "suspensió immediata" del "decret de fuga d'empreses".
Per ell, és "increïble que un país fomenti la deslocalització d'empreses".
"Ara sabem que la deslocalització només va ser de les seus socials perquè les empreses continuen a Catalunya, però evidentment no podem permetre que aquest decret continuï ni un dia més", ha expressat.
Inversió de 10 MEUR del Grup Bon Preu a Balenyà
El president de la Generalitat, Quim Torra, ha visitat aquest divendres diferents instal·lacions del Grup Bon Preu a Osona.
Primerament, Torra, acompanyat per la consellera d'Empresa i Coneixement, Àngels Chacón, ha visitat les instal·lacions de l'hipermercat Esclat a Malla, on ha pogut conèixer de primera mà com funciona el punt de recollida de compra online.
Aquesta setmana Bon Preu ha anunciat un acord amb Ocado, un dels operadors online d'alimentació més importants del món.
Aquesta aliança, segons explica Bon Preu, permetrà renovar el web de compra online, es llançarà una aplicació mòbil, s'ampliaran els punts de recollida i es milloraran les condicions del servei online.
A la tarda, Torra visitarà la nova infraestructura d'automatització ubicada al magatzem de productes refrigerats que el grup té a Balenyà.
Bon Preu ha fet una inversió de 10 MEUR per millorar l'automatització i, segons explica l'empresa, el nou sistema permet fer una gestió més eficient de l'expedició de safates dels productes refrigerats.
La nova infraestructura realitza de forma automàtica l'elaboració de la comanda en caixes amb diferents productes per a cada establiment i la preparació dels palet amb les diferents safates de productes.
Actualment Bon Preu té una plantilla de 6.700 persones i en els darrers tres anys ha creat 1.600 llocs de treball nous.
El grup disposa de 127 supermercats Bon Preu, 49 hipermercats Esclat, 44 benzineres EsclatOil i 11 punts de recollida.
Sobre l'empresa, el president de la Generalitat, Quim Torra, ha dit que es tracta d'una companya "puntera del país i clau per a la comarca d'Osona" i ha destacat que és una empresa que "genera riquesa i treball".
En aquest sentit, el cap de l'executiu català ha assegurat que li agrada la "filosofia que té l'empresa d'ofertar els nostres productes, que no seran ni millors ni pitjors, però són els nostres i els hi hem de donar tot el valor del món".
Segons ell, comercialitzar productes de proximitat "permet als nostres productors i comercialitzadors tenir l'oportunitat d'ofertar llocs de treball".

Response: Quim Torra ha aprofitat una resolució dels tribunals alemanys per a reclamar la llibertat dels presos polítics, també a Catalunya, i la derogació del decret que facilita la fuga d’empreses. Ho ha fet durant la visita a un hipermercat d’Osona, del qual ha valorat el seu compromís amb els productes de la terra i la riquesa que ofereix al poble.


Instruction: Explica de manera resumida les idees principals del text:

Context:
La cúpula del PDECat ha comparegut aquest divendres migdia per fixar la posició del partit arran de la polèmica per la gravació d'un dinar del coordinador d'organització de la formació, David Bonvehí, en el qual el dirigent nacionalista afirmava davant d'altres quadres del partit que, si "el procés acaba malament", el PDECat hauria de trobar un "candidat autonomista".
Acompanyat per la coordinadora general, Marta Pascal, Bonvehí ha anunciat que portarà el cas a la Fiscalia, i ha demanat aclarir quins són els autors de la gravació i la filtració de la conversa, publicada per Catalunya Plural.
Portaveus del PDECat havien apuntat dijous a la nit la sospita que els autors de la gravació fossin dos dirigents d'ERC del Bages, Mireia Estefanell i Pere Culell.
El número dos del PDECat, que compta amb el suport de Carles Puigdemont i Artur Mas -tot i que cap dels dos ha fet un pronunciament públic-, ha explicat que la seva "obligació" com a coordinador d'organització del partit és preveure "tots els escenaris que hi pot haver a Catalunya" i que, per aquest motiu, va exposar davant de dirigents de la seva formació l'opció de buscar un "candidat autonomista" si el procés embarrancava.
En qualsevol cas, Bonvehí ha expressat que ell és "independentista" i que sempre ha defensat "les mateixes idees".
El número dos del PDECat ha lamentat la "indefensió" per la difusió d'una conversa sense el seu consentiment i ha expressat que "la independència no es guanya així", en referència a pràctiques que puguin "intimidar" dirigents polítics.
Tanmateix, ha assegurat que "el procés anirà endavant".
En cap moment de la seva intervenció ha citat ERC.
Pascal ha ratificat el mateix missatge que Bonvehí, però sí que s'ha referit als republicans.
Ha demanat a ERC que assumeixi "responsabilitats" i prengui "decisions" si es demostra que dirigents del partit d'Oriol Junqueras són els responsables de la gravació al seu company de partit.
La coordinadora general del PDECat ha afirmat que l'enregistrament i filtració de la conversa de Bonvehí és un fet "greu" i un "despropòsit".
Per això, aquest divendres ha conversat amb Marta Rovira, secretària general d'ERC i diputada de Junts pel Sí, a qui ha traslladat el "desànim" de la seva formació.
Pascal ha puntualitzat, però, que la polèmica "no afecta la unitat de Junts pel Sí ni el procés polític" que viu Catalunya.
Pascal sí que ha volgut referir-se a les últims declaracions del portaveu d'ERC, Sergi Sabrià, en les quals el republicà acusava el PDECat d'estar "més pendent del partit que del país".
La coordinadora de la formació nacionalista ha considerat que són un "despropòsit absolut" i ha qualificat les paraules de Sabrià de "sobreres".
Sospita del PDECat, rebuig d'ERC
La relació entre el PDECat i ERC viu, doncs, moments de màxima tensió.
La gravació del dinar David Bonvehí pot fer encara més gran la ferida entre les forces independentistes que integren el Govern.
Portaveus del PDECat van apuntar aquest dijous a la nit a NacióDigital que sospiten que els autors de la gravació puguin ser dirigents d'ERC, com havia avançat La Vanguardia.
De fet, en l'àudio de la conversa -difosa per Catalunya Plural- es poden escoltar veus de dos representants de la formació republicana al Bages que eren al mateix restaurant que Bonvehí.
En l'enregistrament de la conversa de Bonvehí s'hi intercalen frases, presumptament entre Estefanell i Culell, amb referències al número dos del PDECat.
Estefanell pregunta a Culell "si ja l'ha passat al partit [l'àudio]".
Culell qüestiona si ho ha de fer directament a Oriol Junqueras, líder d'ERC, i Estefanell li recorda que el missatge cal enviar-lo "al partit i al Junqui".
Consultats per NacióDigital, portaveus d'ERC rebutgen la polèmica, eviten respondre a les sospites formulades pel PDECat i reclamen que "el soroll no distregui els partits de fer el referèndum".
En un comunicat fet públic aquest divendres al migdia, els republicans han afirmat que no tenen "cap tipus de relació" amb el cas Bonvehí.
Del cas Bonvehí també n'ha parlat el portaveu republicà al Congrés, Joan Tardà, que ha assegurat a Catalunya Ràdio que ERC "no té res a veure ni amb la gravació ni amb la filtració" de la conversa.
Tardà ha dit que seria "absurd" filtrar una gravació "on surten les veus de dos militants d'ERC", en al·lusió a la portaveu d'ERC a l'Ajuntament de Manresa, Mireia Estefanell, i l'excandidat dels republicans a la capital de Bages, Pere Culell, de qui ha dit que sembla reconèixer les veus.
Per això, ha fet una crida a no seguir el "joc dels disbarats" i ha qualificat la polèmica d'"estèril".
El cas Bonvehí es produeix la mateixa setmana que han transcendit les tibantors entre els partits que integren el Govern en relació als treballs per preparar el referèndum.
El procés viu els dies de més desconfiança entre les forces que han de fer possible la votació.

Response: El PDECat ha acusat ERC d’haver filtrat una gravació en què l’independentisme de la formació i del seu coordinador queda en entredit. Així, la cúpula del partit ha demanat al seu soci de govern que depuri responsabilitats. Els republicans, però, han negat els fets i no sembla que l’anomenat cas Bonvehí pugui acabar afectant els plans de Junts pel Sí.


Instruction: Explica de manera resumida les idees principals del text:

Context:
Els 135 escons ocupats per dones alçant la mà.
Fotografia inèdita la d'aquest dilluns 1 de juliol al Parlament de Catalunya.
La institució s'ha conjurat per impulsar una agenda per la igualtat i drets de les dones en una sessió en la qual diputades i representants de la societat civil han alçat la veu a l'hemicicle.
El resultat ha estat l'aprovació d'una declaració conjunta i transversal i amb vocació d'anar més enllà del terreny simbòlic.
Reivindiquen estar en el rovell de la presa de decisions, polítiques amb segell feminista i dotació pressupostària per fer-les realitat.
Canviar el paradigma patriarcal i seguir avançant cap al repte de la igualtat és l'objectiu de fons d'aquesta iniciativa que pretén ser un punt de partida perquè se sostingui en el temps i que s'ha basat en el mínim comú denominador de tots els grups que formen part de la cambra deixant de banda les divergències polítiques.
El combat contra la xacra de la violència masclista en totes les seves dimensions i les agressions sexuals són dos dels principals cavalls de batalla.
"Avui, el Parlament és nostre", ha proclamat la presidenta del Consell Nacional de les Dones de Catalunya (CNDC), Núria Balada, a l'inici de la sessió.
L'objectiu, ha afegit la vicepresidenta de l'entitat, Montse Pineda, és fer del patriarcat una paraula del passat.
"Companyes, ja som aquí.
Mireu-nos bé perquè no pensem marxar.
Estem aquí per quedar-nos i avançar", ha sentenciat des del faristol en una arrencada marcada per l'emotivitat.
A la sessió s'ha parlat de patriarcat, d'estereotips, de sostres de vidre que no s'han trencat i d'aplicar mesures estructurals enlloc de pedaços.
"Les divergències no han fet trencat els consensos"
Hi ha hagut avenços, recullen, però encara queden molts reptes i, sobretot, riscos de retrocés que cal combatre.
La declaració recull una bateria de compromisos que reclamen que estiguin presents a totes les institucions acompanyats dels recursos suficients via pressupost perquè puguin ser una realitat.
El text s'ha treballat durant mesos amb representants de diputades de tots els grups parlamentaris i de les entitats amb tres eleccions de pel mig.
"Les divergències no han fet trencat els consensos", han celebrat.
La radiografia de la desigualtat i el pla d'acció
El document consensuat fa una radiografia de les mancances en matèria d'igualtat i recull una bateria de propostes que van des del reconeixement legal de la violència institucional, l'atenció dels infants víctimes de violència masclista i garantir els drets de les dones víctimes de tràfic per a l'explotació sexual amb mesures específiques, a l'augment dels recursos en atenció sanitària a les dones.
També el combat contra la bretxa salarial i garantir la paritat en els òrgans de presa de decisions en l'àmbit laboral, així com garantir la paritat a les institucions i a les organitzacions polítiques i sindicals.
La declaració transversal s'ha basat en el mínim comú denominador de tots els grups, però la sessió no ha estat exempta de les divergències polítiques en matèria feminista i pel que fa al conflicte entre Catalunya i Espanya.
Les representants de Junts per Catalunya (Anna Geli), ERC (Jenn Díaz) i CUP (Natàlia Sánchez) han reivindicat les dirigents empresonades o a l'exili, mentre que la diputada Noemí de la Calle, de Ciutadans, ha demanat solidaritat amb la secretària judicial que el 20 de setembre del 2017 va ser "assetjada pels colpistes".
Les discrepàncies entre els grups s'han vist reflectides en la reivindicació de les preses per part de les formacions independentistes versus l'acusació de "colpistes" que ha fet Ciutadans
La diputada de la CUP i Susanna Segovia, dels comuns, han clamat contra el "capitalisme patriarcal", mentre que la representant del partit taronja ha carregat contra els moviments que busquen que les dones passin d'estar "sota la tutela dels homes a la tutela d'altres dones".
Malgrat les diferències exhibides, però, el clima a l'hemicicle ha estat el de respecte a les divergències per primar els elements comuns.
Tot i això, tenint present que l'objectiu del Parlament és que la declaració aprovada es traslladi a un ple monogràfic amb validesa legal, les declaracions de les diputades són l'avantsala d'unes discrepàncies que afloraran en el futur debat parlamentari.
Aquest dilluns, però, s'ha posat per davant el consens.
Jenn Díaz ho ha resumit amb el següent clam: "Les dones volem capgirar-ho tot i ho aconseguirem".

Response: Diputades i representants civils reclamen al Parlament una agenda feminista per a lluitar per la igualtat i els drets de les dones en tots els àmbits de la societat. Després d’analitzar les mancances i els sostres de vidre que encara existeixen, han proposat mesures per a acabar amb les violències masclistes. Malgrat alguna picabaralla política, l’acte ha sigut una mostra d’unitat.


Instruction: Explica de manera resumida les idees principals del text:

Context:
A mesura que s’acosten les eleccions als Estats Units són molts els mitjans que s’han fet ressò d’un fenomen particular que contradiu la dinàmica històrica de la geopolítica internacional: una estranya relació d’admiració entre el candidat republicà Donald Trump i el president rus Vladimir Putin.
Com demostra aquest vídeo de la NBC News, fa anys que Trump deixa anar declaracions contradictòries sobre l’existència d’una possible amistat amb l’inquilí del Kremlin:
Les floretes
Tot i que Rússia ha negat la relació en múltiples ocasions, el candidat republicà no s’ha estat d’elogiar Putin i d’insinuar que podrien arribar a ser bons amics.
El març del 2014 es preguntava en un piulet: ‘Creieu que Putin anirà a la desfilada de Miss Univers al novembre a Moscou?
I, si és així, es convertirà en el meu nou millor amic?’
L’estiu passat va insistir-hi –’crec que ens cauríem molt bé’– tot afirmant que la seva presència a la Casa Blanca era necessària perquè la relació amb Rússia deixés de ser ‘increïblement dolenta’.
Una de les històries preferides de Trump és la que explica que la seva amistat amb Putin va forjar-se quan van trobar-se al programa de televisió 60 Minuts, de la NBC: ‘El vaig conèixer molt perquè vam estar junts a 60 Minuts, vam ser companys i vam estar molt bé aquella nit’.
La resposta de Putin a tot plegat no confirma la relació personal amb el líder republicà, però tampoc no en rebutja l’acostament: ‘És un home brillant i talentós; un líder absolut’, va declarar al desembre.
Rússia i Trump: força i diners
Trump és un home ‘vulnerable a l’adulació’, un personatge amb ‘una autoestima que ultrapassa les seves capacitats intel·lectuals’, assegura.
Trump considera Obama ‘un organitzador de la comunitat’ que no té res a fer amb un ‘ex-KGB’ com Vladimir Putin que, diu, el converteix en carn picada: ‘és més fort que el nostre líder’.
Això ho aprofita per presentar Clinton com la continuadora d’una tendència que col·loca els Estats Units al costat dèbil de la relació: ‘No crec que ell tingui cap respecte per Clinton.
Crec que em respecta a mi’.
No solament comparteixen una popularitat ben alta entre els seus seguidors o la facilitat per etzibar declaracions polèmiques.
Tots dos menyspreen el paper de l’OTAN, neguen la importància del canvi climàtic i defensen l’ús de la violència per a resoldre els conflictes internacionals.
Ara, segons Foer la relació de Trump amb Rússia va més enllà del món polític.
Ell és un home de negocis i durant la seva vida sovint a trobat en Rússia un país aliat.
El 2004, per exemple, Trump es trobava en bancarrota, era el ‘Rei del Deute’ i necessitava uns crèdits que els bancs nord-americans no estaven disposats a concedir-li.
Aleshores va recórrer a companys de viatge tant estrafolaris com l’ex-cap d’estat libi Moammar al-Gaddafi però, finalment, els diners li van acabar arribant de Rússia.
La relliscada de Trump
La relació no ha estat exempta d’entrebancs.
Fa mesos un vídeo de campanya de l’equip de Trump no va agradar gens a Putin.
Curiosament, en aquesta llista i just abans de la imatge amenaçadora d’un terrorista del Daesh, hi figurava Vladimir Putin, concretament l’escena del líder rus en ple combat de judo:
Segons que va informar el Washington Post aleshores, el portaveu del govern rus Dimitri Peskov va assegurar que avaluarien aquesta ‘negativitat’.
Una ajuda durant la campanya?
Aleshores una filtració de WikiLeaks va causar la dimissió de la presidenta del Consell Nacional Demòcrata, Debbie Wasserman Schultz.
A hores d’ara encara no han pogut comprovar qui va robar la informació, però unes quantes agències d’intel·ligència nord-americanes estan ‘força segures’ que va ser Rússia.
Han estudiat les metadades dels atacs informàtics i sospiten de dues agències russes que durant l’any passat ja van actuar en operacions contra la Casa Blanca, el Departament d’Estat i l’Estat Major dels Estats Units.

Response: Ara sembla que Trump vol jugar amb la relació que podria existir entre els Estats Units i Rússia si ell fos president. Fa temps que deixa caure la bona sintonia que té amb Putin, mentre subratlla la inferioritat d’Obama. El Kremlin, malgrat que nega l’amistat amb l’enemic històric, elogia les capacitats del republicà. I tot enmig d’una suposada ingerència russa...


Instruction: Explica de manera resumida les idees principals del text:

Context:
El Bicing canviarà de mans, i això implicarà canvis en el servei i unes noves bicicletes, un dels punts febles que tenia fins ara el servei de bicicletes públiques de Barcelona.
La Comissió del Plenari de l'Ajuntament ha aprovat aquest dimarts adjudicar-lo per als pròxims 10 anys a la unió temporal d'empreses (UTE) Pedalem Barcelona, formada per Cespa i PBSC.
Tot i això, els canvis no seran immediats, i segurament es materialitzaran durant el 2018, ja que, entre altres, caldrà fabricar les noves bicicletes.
Mentrestant Clear Channel pot continuar prestant el servei fins al març del 2019.
L'adjudicació d'aquest servei de bike sharing ha obtingut els vots favorables de Bcomú, el Grup Demòcrata –la marca del PDECat a l'Ajuntament-, PSC, ERC i Cs, i en contra del PP i la CUP.
Suposa un import total de 162,9 milions d'euros (IVA inclòs) i permetrà que el Bicing funcioni les 24 hores tot l'any, hi hagi 6.000 bicis convencionals i 1.000 elèctriques i 519 estacions mixtes elèctric-convencionals.
El setembre l'Ajuntament va obrir el concurs, en el qual es van presentar sis UTEs, entre les quals es trobava Clear Channel, que gestiona el servei actualment, i Cepsa-PBSC va obtenir la millor puntuació global en el conjunt de la valoració tècnica i econòmica.
La millor nota l'ha obtingut en els criteris de funcionalitat de les bicicletes, la proposta d'organització i la de manteniment del servei i en els criteris mediambientals
La UTE vencedora, que en alguns aspectes ha tingut altres empreses amb la mateixa puntuació, també ha fet la millor oferta econòmica.
La regidora de Mobilitat, Mercedes Vidal, ha destacat l'experiència dels nous gestors, especialment de PBSC, en serveis de bicis compartides en ciutats com Washington, Toronto i Londres.
En la seva opinió, la UTE és "garantia de solvència".
Sònia Recasens (Grup Demòcrata) ha afirmat que aquesta és una de les contractacions més importants del mandat, ja que creu que la ciutadania té molta sensibilitat amb aquest servei, i ha celebrat que "el prestigi del Bicing ha suposat atreure a les millors empreses".
El regidor de Cs Santiago Alonso ha defensat que l'empresa adjudicatària és "tècnicament solvent" i ha expressat la necessitat de seguir impulsant l'ús de la bicicleta a Barcelona, encara que ha avisat que el seu grup serà exigent amb el compliment de les condicions que estableix el contracte.
Subrogació dels treballadors
La republicana Trini Capdevila ha assenyalat que els criteris d'adjudicació "han estat correctes", ha aplaudit que s'hagi pogut subrogar al personal treballador i que hi hagi un augment el nombre d'estacions i de bicis disponibles, ja que creu que permetrà que el Bicing arribi a més zones de la ciutat.
El socialista Daniel Mòdol ha manifestat que el nou servei ha de comportar la millora del servei actual i que aprofundirà l'ús de la bicicleta a Barcelona, encara que ha alertat del dèficit que té aquest servei i que "la ciutat no pot permetre's incrementar el dèficit del transport públic".
Crítiques del PP i la CUP pel contracte
El regidor del PP, Xavier Mulleras, ha retret que el Bicing ha "generat un dèficit que estan pagant tots els veïns" i que l'adjudicació s'ha fet amb una baixa temerària, que, segons ell, pot generar problemes de sostenibilitat econòmica del servei.
El pressupost total de licitació era superior als 220 milions i el contracte s'ha acabat adjudicant per gairebé 163.
La "cupaire" María José Lecha ha criticat que el govern municipal "ha perdut una gran oportunitat de municipalitzar el servei", com ha fet l'Ajuntament de Madrid, ja que la gestió pública directa permetria reduir els costos del servei.
Els regidors podran votar telemàticament
La comissió també ha aprovat per unanimitat l'inici de la modificació del Reglament Orgànic Municipal perquè els regidors puguin participar i votar en les comissions i el plenari del consistori en cas de maternitat, paternitat, embaràs o malaltia greu.
La regidora de Feminismes i LGTBI, Laura Pérez, ha reivindicat que aquest canvi permet "fer compatible l'exercici de la vida política amb situacions vitals que poden limitar la presència física dels regidors", i tots els grups han celebrat l'aprovació d'aquesta iniciativa, ja que consideren que és un avanç per garantir la participació de les dones a l'Ajuntament.

Response: L’adjudicació del Bicing de Barcelona a una de les empreses més experimentades del sector no ha agradat a populars i anticapitalistes, que han lamentat que no es faci una gestió pública del servei, per a reduir l’elevat dèficit del transport públic. Els altres partits, però, veuen la contractació com una millora per a la ciutadania, amb més bicicletes i més sostenibles.


Instruction: Explica de manera resumida les idees principals del text:

Context:
Els homínids caminem alçats d’ençà de fa uns 4,4 milions d’anys.
La zumba o el crossfit fa tan sols un parell de dècades que són amb nosaltres.
L’oferta tan variada que trobem per a practicar exercici físic, juntament amb els anglicismes i termes moderns que s’han escolat en aquesta indústria, ens fan oblidar que en això, com en gairebé tot, la pràctica més simple acostuma a ser la que funciona més bé.
Cal beure vuit gots d’aigua el dia?
D’ençà de mitjan segle passat, la recerca científica en camps com ara l’epidemiologia o la medicina preventiva ha provat de respondre a la qüestió de quant i com s’ha de moure l’ésser humà per a millorar la salut.
Una pregunta molt important avui dia, a causa de l’estil de vida sedentari que segueix la major part de la població del planeta.
En contrast amb unes altres formes d’activitat física més complexes i que poden requerir més temps, més diners o una supervisió especialitzada, caminar és, segons la ciència, una manera segura i eficaç de mantenir la salut.
Les càpsules de cafè podrien ser la prova casolana més eficaç per a detectar la covid-19
En la població adulta, el rang més habitual de passes és tan ampli que va de 4.000 a 18.000 el dia.
Just al mig hi ha els 10.000, aquesta xifra màgica que tantes vegades hem sentit.
No obstant això, ningú no s’ha de desmoralitzar si no ateny aquesta xifra rodona.
Caminar menys de 10.000 passes cada dia també s’ha relacionat amb importants beneficis per a la salut.
Investigadors del National Cancer Institute i dels CDC dels EUA van publicar l’any passat, a la revista JAMA, un estudi longitudinal amb gairebé cinc mil participants.
Els autors van observar que els qui havien caminat 8.000 passes diàries presentaven un risc de mortalitat per totes les causes d’un 51% més baix que els qui n’havien fets 4.000.
I entre els qui n’havien caminats 12.000 el dia, el risc de mortalitat era un 65% menor.
El 2019, l’Escola de Salut Pública de Harvard ja havia publicat a JAMA un altre estudi amb més de quinze mil dones grans (setanta anys, de mitjana), seguides durant una mica més de quatre anys.
Les dades van revelar que les que feien 4.400 passes diàries no presentaven un risc de mortalitat tan alt per totes les causes com les que en caminaven 2.700.
Com més passes feien, més baix era el risc de mortalitat, però no s’apreciaven beneficis superiors més enllà dels 7.500.
Una revisió sistemàtica recent de disset estudis longitudinals i més de 30.000 participants va concloure clarament que s’obtenien beneficis per a la salut amb menys de 10.000 passes el dia: caminar 1.000 passes addicionals cada dia ajuda a reduir el risc de mortalitat, indiferentment de les causes, com també la morbiditat i mortalitat càrdio-vascular.
Entrevista a Antoni Sitges-Serra: “Com més metges, més malalts”
Avui dia, gairebé tothom disposa d’algun aparell amb tecnologia suficient per a mesurar les passes diàries i desenes d’indicadors de salut.
És recomanable que parem atenció a quantes passes caminem cada dia, i que intentem d’arribar si més no a 7.000.
I, quan hi hàgim arribat, continuar avançant fins a 10.000.
I després a 12.000.
És important que, sigui la xifra que sigui, no deixem de sumar-ne.
Per als molts sedentaris o els qui tenen sobrepès o obesitat, fins i tot augments diaris molt moderats poden aportar importants beneficis per a la salut, com ara caminar 2.000 passes diàries per sobre de la xifra habitual.
No és casual que l’OMS hagi triat per a les seves recomanacions recents d’activitat física l’eslògan “Qualsevol moviment compta”.
Perquè, certament, qualsevol petit gest que interrompi el temps que passem asseguts serà beneficiós per a la nostra salut.
I si es fa a la natura, els beneficis encara són més grans, perquè ens connecta amb allò que som de debò.
O per ventura hem oblidat que la natura no ens va dissenyar per passar dotze hores cada dia asseguts davant una pantalla?
Tampoc no tenim excusa els qui treballem davant l’ordinador, perquè això ja es pot fer dret o fins i tot caminant.
Enrique García Artero és investigador de la CERNEP, de la Universitat d’Almeria.
Aquest article es va publicar originalment a The Conversation.

Response: Investigacions científiques han demostrat que caminar és la manera més senzilla de reduir el risc de mortalitat per tot tipus de causa. I sense obsessionar-se per les 10.000 passes diàries de què tothom parla. El que compta és fer cada dia més que l’anterior. I combinat amb el contacte amb la natura, el benefici serà físic, però també emocional.


Instruction: Explica de manera resumida les idees principals del text:

Context:
El Tribunal Suprem ha tornat a estimar un recurs de la Generalitat contra l'ordre ministerial que va carregar sobre les factures dels consumidors l'any 2016 el pagament de 101 milions d'euros pel manteniment i la indemnització del projecte Castor.
Aplicant els mateixos criteris jurídics que en la sentència feta pública fa dues setmanes, sobre els costos de manteniment de 2014 i 2015, el Suprem obliga ara també a retornar la primera quota anual (80,66 milions) de retorn del crèdit de 1.350 milions d'euros que el govern espanyol del PP va autoritzar per pagar l'exoncessionària Escal UGS.
També conclou que, a més dels 15,72 milions assignats a Enagás Transporte, també caldrà revertir els 4,56 milions pagats directament a la filial del grup ACS pel manteniment de les instal·lacions durant els mesos d'octubre i novembre.
Des que el Tribunal Constitucional anul·lés fa onze mesos bona part del reial decret-llei aprovat pel govern espanyol per indemnitzar l'empresa de Florentino Pérez i mantenir hibernat el Castor, les ordres de pagament aprovades anualment des de llavors pel Ministeri d'Indústria, i recorregudes sistemàticament al Suprem tant per la Generalitat com per la patronal Cecot, estan sent anul·lades en cadena.
L'última és la corresponent l'any 2016, IET/2736/2015, emesa pel Ministeri d'Indústria el 17 de desembre i publicada al BOE el dia 18.
La rellevància d'aquesta última sentència, però, rau en el fet que va més enllà dels recursos pagats a Enagás Transporte per al manteniment de les instal·lacions des que es va fer càrrec de les mateixes el desembre de 2014, arran la renúncia d'Escal UGS.
També afecta la primera quota del crèdit concedit per Caixabank, Santander i Bankia per retornar la indemnització, que es començava a amortitzar amb càrrec a les factures dels consumidors, aquell 2016.
Les entitats van presentar una reclamació patrimonial a l'Estat i estudien portar-lo als tribunals arran la declaració d'inconstitucionalitat.
Ho fa, novament, sobre la base de la decisió del Constitucional, que va anul·lar bona part del Reial decret-llei 13/2014.
Principalment, declarava inconstitucional els articles sobre el mecanisme financer per retornar la indemnització i garantir el pagament del manteniment aprovat per aquesta fórmula legislativa sense que concorreguessin les raons d'"extraordinària i urgent necessitat" requerides.
Aquest és un dels principals arguments de la Generalitat, que també retreia en l'argumentari del seu recurs que els pagaments suposaven una ajuda d'Estat prohibida per la legislació europea.
De fet, Enagás Transporte, que ha cobrat fins aquests moments 33 milions pel manteniment del Castor entre finals de 2014 i 2016, haurà de retornar ara aquests diners.
L'empresa gestora tècnica del sistema, participada per la SEPI estatal, tenia assignats 15,72 milions d'euros anuals per fer-se càrrec de les instal·lacions hibernades, només un milió menys del que costa mantenir operatiu l'únic magatzem de gas submarí en marxa a l'Estat espanyol, el de Gaviota, al País Basc.
Com a novetat, en aquest a sentència, també Escal UGS, l'empresa filial del grup ACS, haurà de fer el mateix amb els 4,56 milions d'euros que va percebre pel manteniment del projecte Castor entre el moment que el govern espanyol va fer efectiva la renúncia de la concessió, el 3 d'octubre de 2014, i el traspàs efectiu de les instal·lacions a Enagás, el 30 de novembre.
Més encara, Pérez manté obert un contenciós judicial amb el govern espanyol per considerar insuficients els 300 milions d'euros assignats pel manteniment del fracassat magatzem de gas submarí entre juliol de 2012 i octubre de 2014.
"Tracte discriminatori a favor d'Escal UGS"
Tant Enagás Transporte, Escal UGS, com l'advocacia de l'Estat van demanar, amb diversos arguments, que se suspengués la tramitació del recurs o no s'acceptés.
Consideraven que la inconstitucionalitat no afectava l'encàrrec dels treballs manteniment, tot i que se n'anul·lava la retribució, sinó només la fórmula normativa escollida.
Per al Suprem, però, el reial decret suposa un "tracte discriminatori a favor d'Escal UGS" i vulnera els principis d'interdicció de l'arbitrarietat dels poders públics i seguretat jurídica .
L'aprovació dels 4,56 milions d'euros, que "s'imputen indegudament al règim econòmic del sistema gasista, quan -el Castor- no està en funcionament i no presta cap activitat", vulnera "clarament" la normativa europea, segons raona la sentència.
Com ja va fer en la sentència responent als recursos dels pagaments pels anys 2014 i 2015 interposats per la Cecot i la Generalitat, el Suprem reclama al govern espanyol que "adopti les mesures necessàries per reintegrar la quantitats abonades".
Un cop resolt el recurs corresponent a l'ordre de 2016, queda pendent el que la patronal el Govern van presentar contra l'ordre de 2017.
En aquest cas, podria suposar el retorn dels 68 milions d'euros del crèdit abonat als bancs fins novembre de 2017, moment a partir del qual la sentència dek Constitucional va anul·lar els pagaments.
Segons la CNMC, Enagás Transporte ja no va percebre els 15,7 milions de manteniments corresponents a l'any passat.
Entre finals de 2014 i finals de 2017, els consumidors han pagat ja 181 milions d'euros de al factura pel projecte Castor.

Response: El Suprem ha estimat un altre recurs en contra dels càrrecs als consumidors per a finançar el projecte Castor. A més, ja s’havia declarat inconstitucional el favoritisme envers Escal UGS en el decret-llei aprovat per l’Estat en el marc del manteniment del dipòsit de gas. No és la primera sentència en què s’ordena a les empreses el retorn dels diners assignats.


Instruction: Explica de manera resumida les idees principals del text:

Context:
Els blaugrana celebrant el tercer gol.
Foto: FCB
El Barça de “Tata” Martino ha començat la lliga amb dotze punts de dotze possibles.
Això sí, tornant a patir molt com va fer a València.
Ha hagut de ser Alexis al minut 93 (3-2) que ha rescatat els blaugranes en un partit que el Sevilla havia aconseguit empatar en el darrer quart d'hora.
Els andalusos, a més, han vist com l'àrbitre els anul·lava un gol per una lleu falta en atac sobre Alves i han acabat molt enfadats.
El Barça ha sortit en tromba.
Velocitat, pressió ben amunt i un parell d'ocasions només començar de Neymar, el jugador més destacat de la primera part.
Tanmateix, ha estat un vist i no vist.
Poc a poc, el Sevilla ha començat a trobar-se més còmode i ha fet un parell d'avisos per la banda esquerra.
A més, ha forçat tres còrners en tot just deu minuts.
De nou, l'equip del “Tata” ha tingut problemes amb els laterals.
Una dura falta de Vitolo sobre Jordi Alba –sancionada amb targeta groga- ha provocat que el jugador de l'Hospitalet acabés retirant-se lesionat al minut 13.
L'ha substituït un Adriano que, una vegada més, s'ha mostrat molt incisiu en atac i, quatre minuts després de sortir, ha xutat molt alt.
Els blaugranes es mostraven estàtics amb un Messi poc participatiu i molts errors en les passades.
Qui ha marcat la diferència ha estat Neymar que ha patit sis faltes –la majoria molt dures- i ha forçat dues targetes groges.
A més, ha tingut tres ocasions que sempre s'han trobat un Berto molt atent.
Tanmateix, en el darrer quart d'hora l'equip ha retrobat sensacions i en una fase d'atac insistent Alves ha rematat de cap una gran centrada d'Adriano.
Gol entre laterals al minut 35 per calmar un Camp Nou que començava a posar-se nerviós.
D'aquí, i fins a la mitja part, els blaugrana haurien pogut ampliar l'avantatge amb dues ocasions de Tello i una de Messi.
A la represa el Barça ha tornat a sortir intens amb Neymar com a protagonista –nova falta dura rebuda i una altra ocasió que ha salvat Beto només començar-.
Tanmateix, la fase de domini blaugrana ha tornat a durar poc i el Sevilla ha començat a avisar en atac.
De fet, al quart d'hora de la segona part Cala ha marcat però l'àrbitre l'ha anul·lat per una falta en el salt sobre Alves que només s'ha vist en la repetició.
L'equip del “Tata” ha tornat a tornat a caure en una fase de joc previsible i espès.
Alexis i Cesc han entrat per uns grisos Tello i Iniesta i el Barça ha tornat a recuperar una certa alegria.
Messi –més actiu que a la primera part- ha avisat amb un xut alt al 25 abans de marcar al segon a la mitja hora.
Ha estat fruit d'una jugada de tiralínies que ha començat el mateix argentí i que després de passar per Cesc, Neymar ha assistit milimètricament perquè el de Rosario enviés la pilota al fons de la xarxa.
Quedava un quart d'hora i el partit semblava sentenciat.
Res més lluny de la realitat.
Rakitic ha marcat al 79 després d'una gran jugada de Vitolo que ha fet el que ha volgut davant d'una defensa blaugrana amb molts forats.
Cala ha tingut l'empat al 83 a la sortida del vuitè còrner dels sevillistes i Coke no ha fallat al novè.
Era el minut 90 i semblava que el Sevilla s'enduria un punt.
Tot i que Marín ha estat a punt de marcar el tercer, una gran jugada de Messi ha acabat amb una pilota solta que Alexis ha acabat recollint per marcar el 3 a 2.
Era el minut 93 i alguns segons, un fet que ha indignat els visitants perquè consideraven que el partit ja estava acabat.

Response: El Barça ha salvat in extremis un partit molt sofert, en què Neymar ha sigut el més destacat. Malgrat l’excel·lent ratxa de punts, l’equip de Martino sembla abonat al patiment. I és que el Sevilla, que havia aconseguit igualar el marcador, ha vist com l’àrbitre li anul·lava un gol i donava per bona la diana d’Alexis fora de temps.


Instruction: Explica de manera resumida les idees principals del text:

Context:
L'Ajuntament de Barcelona i l'Associació Restaurants Sostenibles posaran en marxa el 2021 diverses mesures perquè el sector de la restauració avanci en la sostenibilitat mediambiental.
Entre les accions previstes, destaca la prova pilot en 25 restaurants de l'àrea metropolitana que analitzaran els processos de gestió, especialment pel que fa a la relació amb els seus proveïdors, a la configuració de la carta i a la gestió d'aigua i residus.
L'anàlisi servirà per establir posteriorment una guia que serveixi com a exemple a la resta d'establiments.
També es facilitarà la formació inicial a 200 professionals de la restauració i es crearan per primera vegada cursos de formació més avançada per a 250 més.
L'objectiu de la prova pilot és integrar estratègies d’economia circular de producció i consum en la restauració, avançar en l’autosuficiència alimentària de l’àrea metropolitana, impulsar el teixit agrari, promoure el reciclatge apostant pel compostatge, utilitzar l’ecodisseny i divulgar la sostenibilitat aplicada a la restauració.
En una primera fase es seleccionaran els 25 restaurants, 15 de la ciutat de Barcelona i altres 10 de la seva àrea metropolitana atenent a determinats criteris.
Entre aquests hi ha el percentatge de compra de l'establiment de productes de proximitat de l'àrea periurbana (especialment Baix Llobregat, Collserola i Serra de Marina), el volum de residus orgànics produïts per l'establiment, el grau de compromís al llarg de tot el projecte i la voluntat de cedir a les àrees agrícoles periurbanes el compost resultant.
Durant la segona fase, a partir del mes de febrer de 2020, es posaran en marxa les accions de la prova pilot.
Entre d'altres, es faran trobades entre els restauradors i la pagesia, parcs agraris, distribuïdors i dinamitzadors de circuits curts de comercialització -com Mercabarna i els mercats municipals de l’àrea metropolitana- per determinar la possibilitat de produir varietats vegetals d’interès per al sector de la restauració i enfortir els canals curts de comercialització.
S’analitzarà també l’impacte ambiental de les cartes dels restaurants, l'operativa de cuina i els criteris de compra, així com la generació de residus orgànics.
També s'analitzarà la viabilitat tècnica i econòmica de la generació de compost i l'establiment de canals de logística inversa per a aquest mateix compost.
En una darrera fase s'analitzaran els resultats i s'elaboraran els informes.
L’informe dels resultats amb les conclusions i recomanacions s’acompanyarà de l’estudi de com projectar les pràctiques estudiades i aplicades a un nombre cada vegada més gran d’establiments de restauració de l'àrea metropolitana.
Anàlisi de la relació dels sectors de la producció
Paral·lelament, es desenvoluparà de març a octubre del 201 el projecte E-EINES (Experiències, Innovació, Neuràlgica, Econòmica i Social), per analitzar la relació entre els diferents sectors que intervenen en la producció del servei de restauració sostenible: productes, processos i professionals del sector.
En una primera fase s’analitzaran cinc formats gastronòmics diferents de restaurant (establiment independent, establiment de restauració organitzada, restaurant d’alta cuina, cocteleria, i punt de venda en hotel) per documentar com es porten a terme les actuacions sostenibles.
Més tard, es dissenyaran les línies guia de les cinc tipologies, tenint en compte com les noves maneres de treballar poden ajudar a impulsar la sostenibilitat en altres sectors productius i serveis de la ciutat.
Aquests projectes coincideixen amb la capitalitat mundial de Barcelona de l'Alimentació Sostenible durant el 2021.
A més, del 27 de setembre al 8 d'octubre se celebrarà el Congrés Internacional de Restauració i Economia Circular.
Reconeixement a 20 xefs
Per últim, l'Associació Restaurants Sostenibles ha lliurat aquest divendres les jaquetes de cuiner a una vintena de reconeguts restaurants.
Aquestes jaquetes mostren i reconeixen el compromís d’aquests xefs amb la introducció de processos més sostenibles en els seus establiments.
Entre els que han rebut la distinció hi ha l'Ábac, l'Angle, el Lasarte, el Cocina Hermanos Torre, el Disfrutar, l'Enoteca el Cinc Sentits, l'Hisop, el Tickets i el Marimorena.

Response: Per a aconseguir un model més sostenible de restauració, Barcelona emprendrà iniciatives com oferir cursos avançats a professionals del sector o premiar cuiners compromesos amb el medi ambient. També tindrà lloc una prova pilot que promourà la gestió responsable de residus i fomentarà els circuits curts de consum i producció. Finalment, es divulgaran els resultats per a guiar els altres negocis.


Instruction: Explica de manera resumida les idees principals del text:

Context:
La companyia Passabarret estrena al Teatre Principal de Valls l’adaptació de la novel·la modernista Josafat, de Prudenci Betrana.
És un fet inusual perquè es tracta d’una adaptació literària en clau de circ i s’allunya del tarannà tradicional de la companyia, en què el pallasso acostuma a ser el factor dominant de l’espectacle.
Amb això, Passabarret va un pas més enllà amb una proposta de circ més formal, per convertir aquest clàssic en un espectacle de caràcter familiar, totalment narratiu i amb tècniques de circ que van des de l’acrobàcia als equilibris, tot passant pel llançament de ganivets, la perxa o el quadrant.
Oriol Llop i Maria Cavagnero es converteixen en aquesta nova producció en els protagonistes de l’obra, Josafat i Fineta, i converteixen la passió de la novel·la en números de circ.
De fet, segons que subratlla la companyia, és una de les poques vegades que s’adapta un text literari en una obra circense.
‘Era tot un desafiament per a nosaltres –explica David Sancho, productor de l’espectacle–, perquè no teníem referents pel que fa a l’adaptació d’una novel·la, i ha estat un treball creatiu i d’investigació de molts mesos.’
Passabarret ha cercat uns socis de nivell per a la creació de Josafat.
El virtuós de l’stick Guillermo Cides posa la música en directe a l’espectacle, amb aquest instrument força desconegut i del qual és tot un referent mundial.
També hi ha l’acròbata Maria Cavagnero, especialitzada en tècniques com ara els aeris o la roda cyr, que va ser nominada com a artista revelació en els darrers Premis Nacionals de Circ Zirkòlika.
I, finalment, el director, Adrián Schvarzstein, que actualment treballa en la direcció d’òperes i espectacles de teatre i circ a tot Europa i que ha dirigit títols com ara Circus Klezmer, Kamchàtka i Lurrak.
‘El circ i les excentricitats sempre han anat de bracet –explica Oriol Llop, protagonista de l’obra– i el personatge de Josafat és molt excèntric, cosa que ens ajuda molt a l’hora d’interpretar-lo.
De fet, ve a ser un Geperut de Notre Dame a la catalana’, diu.
Josafat va ser escrita en plena època del modernisme català, l’any 1906, i esdevingué una de les obres més importants de la producció de Prudenci Bertrana.
Va ser presentada al premi de novel·la de la Festa de la Bellesa de Palafrugell l’any 1905, on no fou premiada per motius morals, atesa la cruesa i el caràcter sacríleg de l’obra, que té un alt contingut sexual.
‘Nosaltres hem dut aquest fet al nostre terreny –comenta Llop–: hi hem canviat les referències passionals per la passió dels números de circ.
Crec que hem aconseguit una bona adaptació, apta per a públic familiar’, subratlla.
‘Aquesta nova proposta és molt diferent del que hem fet sempre, però no volem que ningú pensi que hi haurà un abans i un després estilístic pel que fa als continguts de la nostra companyia’, diu David Sancho.
‘La nostra trajectòria, de més de vint anys, demostra que sempre hem combinat les tècniques de circ i el pallasso.
I volem que continuï així.
Josafat és una altra cosa, un deute que teníem amb nosaltres mateixos de crear un espectacle més formal, que creiem que ha arribat a bon port i que veurem créixer durant els mesos vinents’, diu.
Aquesta nova obra de la companyia Passabarret és una coproducció de la Circoteca i la Xarxa de Cultura de l’Ajuntament de Valls, i s’ha fet en residència al Teatre Principal de Valls i el Convent de les Arts d’Alcover.
A més, té el suport de l’Ajuntament del Morell, l’Ajuntament de Tarragona, Stick Center, Trapezi Fira del Circ de Catalunya i Litterarum Fira d’Espectacles Literaris de Móra d’Ebre.
Durant el primer mes, oferirà les seves cinc primeres funcions al Teatre Principal de Valls, el Teatre Tarragona (6 de maig), a la programació oficial de la Fira Trapezi de Reus (13 de maig) i al Morell (19 de maig).

Response: Per primer cop, Passabarret ha transformat una novel·la literària en espectacle familiar, a base d’acrobàcies i tot tipus de tècniques circenses. El productor David Sancho ha destacat la complexitat de la proposta, per la manca de referències, i ha puntualitzat que no es tracta d’un gir estilístic de la companyia, que continuarà comptant amb el pallasso per als seus números.


Instruction: Explica de manera resumida les idees principals del text:

Context:
El secretari tercer de la Mesa del Parlament, Joan Josep Nuet (CSQP), ha defensat aquest davant del Tribunal Superior de Justícia de Catalunya (TSJC) l’actuació de la presidenta de la cambra, Carme Forcadell, en permetre ampliar l’ordre del dia del ple del 27 de juliol per votar les conclusions de la comissió d’estudi del procés constituent.
Segons Nuet, si ara es persegueix Forcadell per aquesta votació, en un futur es podrien jutjar altres persones ‘per altres idees’, cosa que va, segons ell, contra els valors de la democràcia.
En sortir de la seva declaració testifical, Nuet ha dit que aquest procediment judicial és un judici polític i que ell, com a demòcrata, vol defensar l’estat de dret, la separació de poders i les llibertats dels diputats ‘per poder debatre sobre tot, igual que es parlarà als àpats d’aquestes festes’.
Així, tot i votar en contra de l’ampliació de l’ordre del dia en el ple i de les conclusions del procés constituent, per divergències polítiques, creu que Forcadell va actuar correctament, ja que el ple va obligar a canviar l’ordre del dia.
‘En una democràcia no s’hi val tot per derrotar les idees polítiques, si no anem amb compte en el futur jutjaran unes altres idees, i és una deriva perillosa’, ha dit.
Per això, ha demanat als qui han de fer aplicar les sentències del TC, que diu respectar, ‘proporcionalitat i mesura’, ja que ell no està disposat a ser un ‘petit censor’ del que es pot debatre o no al Parlament, perquè ‘és propi d’altres règims’.
De fet, ha dit que el TC va anul·lar la declaració d’inici del procés sobiranista del 9 de novembre de l’any passat que també incloïa referències a polítiques socials o renda garantida, i d’això se n’ha pogut parlar a la cambra catalana sense cap problema.
Nuet ha estat acompanyat al Palau de Justícia per bona part de la cúpula de CSQP, com Lluís Rabell, Joan Coscubiela i Marta Ribas, i del líder dels ‘comuns’ catalans a Madrid, Xavier Domènech, entre altres.
‘Un frau de llei’
Un dels primers a declarar ha estat el vice-president de la mesa, José María Espejo Saavedra (Ciutadans), qui ha respòs davant del jutge el mateix que va dir el mes de juliol: ‘Vaig advertir Carme Forcadell que cometia un frau de llei’.
Segons que ha explicat ell mateix després de la declaració davant del jutge, ha respòs totes les preguntes que se li han formulat, i ha repassat cronològicament tots els esdeveniments: des de les primeres reunions de la Mesa fins al debat i votació de les conclusions al ple.
En una compareixença d’una mica menys d’una hora, ha explicat que va veure frau de llei a ampliar a última hora l’ordre del dia a petició de JxSí i la CUP per poder debatre i votar-ho, malgrat no incloure al principi aquestes votacions a l’ordre del dia.
També ha dit al tribunal que va considerar que la providència del Tribunal Constitucional (TC) era prou clara per no fer-se aquesta votació, per la qual Forcadell està sent investigada i per la qual ha declarat davant del tribunal divendres.
A preguntes de l’advocat de Forcadell, Espejo-Saavedra s’ha referit a la suposada inviolabilitat de la presidenta, que ella mateixa ha defensat en la seva declaració com a investigada: ha respost que aquesta inviolabilitat la protegeix com a diputada en les votacions i en les seves opinions, però no ‘en la seva presa de decisions’, com és aquest cas.
Per al proper divendres 23 de desembre a les 9.30 hores del matí està també citat com a testimoni el vice-president primer de la Mesa, Lluís Maria Corominas (JxSí), citació demanada divendres passat al matí per la defensa de Forcadell i acordada i notificada aquell mateix migdia.
‘Contravenia clarament’
Per la seva banda, David Pérez ha explicata la magistrada el que ja va dir durant la reunió de la reunió de la mesa i durant el Ple.
De fet, ha pogut consultar les actes de les sessions parlamentàries per concretar detalls del que ell va expressar, que era que la votació de les conclusions de la comissió del procés constituent ‘contravenia clarament’ i sense dubtes la interlocutòria del TC de pocs dies abans.
‘Les nostres actuacions tenen el límit de la llei’, ha dit.
També ha recordat que durant el ple va recordar que el Reglament impedeix votar res sense que els diputats tinguin la documentació pertinent, i que només ho pot permetre la Mesa.
Ell va demanar una reunió per aquest punt, però la presidenta no ho va autoritzar, i la votació es va fer sense que els diputats tinguessin formalment la documentació.

Response: S’han escoltat, al TSJC, les declaracions d’alguns membres de la Mesa del Parlament sobre la votació de les conclusions de la comissió del procés constituent que Carme Forcadell va permetre al juliol. Mentre que Nuet ha defensat el dret a debatre qualsevol tema a la cambra, altres veus han al·legat que la presidenta va incomplir clarament la providència del TC.


Instruction: Explica de manera resumida les idees principals del text:

Context:
El govern espanyol aprovarà aquest dimarts un reial decret de llei amb mesures de resposta davant desnonaments per execució hipotecària, el qual n'establirà una moratòria de quatre anys de durada, tal com ha anunciat aquest dilluns el vicepresident segon de Govern, Pablo Iglesias.
Així mateix, ha anunciat que PSOE i Unides Podem han acordat incloure en la reforma de la Llei d'Arrendaments Urbans, que ja està en marxa, la prohibició de desnonaments per impagament de lloguer "en zones de mercat tensionat i en casos que tinguin relació amb fons voltors que fan negoci amb un dret bàsic ".
Iglesias ha concretat aquestes mesures en un text que ha publicat a les xarxes socials en què celebra que són fruit de l'"eficient coordinació" que han tingut, segons la seva opinió, al govern espanyol, i ho agreix en concret a la vicepresidenta primera, Carmen Calvo, a la vicepresidenta tercera, Nadia Calviño, al ministre de Transports, Mobilitat i Agenda Urbana, José Luis Ábalos, i al president de govern espanyol, Pedro Sánchez.
— Pablo Iglesias 🔻 (@PabloIglesias) March 9, 2020
Aquestes noves mesures en matèria d'habitatge arriben precisament després d'haver tancat la pitjor setmana que ha viscut l'executiu de coalició de PSOE i Unides Podem, en termes de tensions i diferències internes, des de la seva conformació fa dos mesos.
En concret, la polèmica va esclatar entre els dos socis de Govern a el fer-se públiques les diferències entre el Ministeri d'Igualtat d'Irene Montero, d'una banda, i la vicepresidenta Calvo i el ministre de Justícia, Juan Carlos Campo, de l'altra, sobre la llei de llibertat sexual elaborada per la cartera de la 'número dos de Podem.
En un intent de girar full, fonts de Moncloa han anunciat aquest dilluns que la pròpia Calvo i Iglesias han "treballat colze a colze" des de la setmana passada per ampliar l'acord de govern de coalició amb noves mesures per frenar els desnonaments per impagament de lloguer.
Reunions per assolir l'acord
En declaracions als mitjans de comunicació, Calvo ha explicat que va ser Iglesias qui li va trucar el dijous, amb motiu del reial decret que està ultimant el seu govern per al consell de ministres d'aquest dimarts, amb mesures de resposta davant desnonaments per execució hipotecària.
El vicepresident segon ha explicat després que han acordat, d'una banda, establir en aquest reial decret "una moratòria davant els desnonaments hipotecaris, estenent la seva durada a quatre anys", i també "augmentar les llars que podran acollir-s'hi, ampliant els supòsits considerats de vulnerabilitat com, per exemple, les famílies monoparentals amb fills a càrrec".
Zones de mercat tensionat
D'altra banda, han pactat ampliar la reforma ja prevista de la llei d'Arrendaments Urbans posar en marxa "mesures concretes per frenar els desnonaments per impagament de lloguer" que, segons Iglesias, "ja són la majoria dels que es produeixen".
Referent a això, el vicepresident segon i líder de Podem ha concretat, en el text que han acordat, "prohibir desnonaments per impagament de lloguer en zones de mercat tensionat i en casos que tinguin relació amb fons voltors que fan negoci amb un dret bàsic".
Iglesias ha informat que aquestes mesures arriben, a més, després que ell mateix mantingués una reunió el 21 de febrer a la seu de la Vicepresidència amb la Plataforma d'Afectats per la Hipoteca (PAH), en la qual els activistes antidesnonaments van ser "molt crítics" i van "pressionar" perquè es posessin sobre la taula "compromisos de govern que entenien que no eren sòlids".
"I els agraeixo aquesta crítica i aquesta pressió que van exercir", afegeix.
Primeres mesures
"Quan un té responsabilitats de Govern, el que val són els fets, no les promeses.
Cal seguir treballant en més mesures, però aquests són uns primers fets que alleujariran la situació de milers de famílies que a dia d'avui no estaven veient garantit el seu dret constitucional a l'habitatge", defensa Iglesias.
Així mateix, destaca que es tracta d'"una victòria dels col·lectius, com la PAH i el Sindicat de Llogaters, que han lluitat durant tots aquests anys en defensa de les famílies i contra els desnonament".
"El fet que el govern no sigui pressionat només pels poderosos sinó també per la societat civil organitzada és condició de possibilitat perquè Espanya avanci", conclou.
Campanya de la PAH
A més de la reunió amb Iglesias, la PAH va llançar a finals de febrer una campanya de pressió, culpant l'executiu de coalició dels més de 8.000 desnonaments produïts des de la seva conformació.
Entre les demandes immediates que la PAH, exigia a l'executiu l'ampliació de moratòria de llançaments hipotecaris als casos d'impagament de lloguer.
Fins a la data, l'acord de govern entre el PSOE i Unides Podem es limitava a el compromís d'assegurar el reallotjament immediat en determinades condicions dels llogaters que no poguessin pagar la renda per falta de recursos econòmics o situacions de vulnerabilitat.

Response: El govern espanyol ha reaccionat a les dures crítiques dels activistes antidesnonaments aprovant unes primeres mesures per a ajudar les famílies a mantenir el seu dret a l’habitatge. Així, Iglesias ha anunciat una moratòria de quatre anys en els casos de desnonaments hipotecaris. També es prohibirà desallotjar la gent per impagament si es detecten situacions abusives relacionades amb el lloguer.


Instruction: Explica de manera resumida les idees principals del text:

Context:
Les Decennals de Valls posen avui el punt final a deu dies de festa amb el piromusical de la Pirotècnia Ricardo Caballer i l’apagada de les lluminàries.
A falta del recompte final, l’organització xifra en unes 42.500 les entrades venudes durant les festes, en què la cultura popular, la música i els espectacles lumínics han tingut un protagonisme especial.
Després d’haver-se ajornat, el director artístic de l’esdeveniment, Jordi Bertran, n’ha fet un balanç positiu.
En declaracions a l’agència ACN, diu que les Decennals han demostrat que la cultura és segura i que ajuda a reprendre la vida de la comunitat.
Segons Bertran, l’elevada assistència de públic a la gran majoria d’actes avala el programa proposat.
En comparació amb les darreres Decennals, fetes l’any 2011, enguany s’han venut unes 7.000 entrades més.
El director artístic ha apuntat que la població ha viscut les anomenades “festes de la llum” amb intensitat d’ençà del primer dia, malgrat l’ajornament d’un any, que va comportar una gran tristesa en el seu moment.
La situació sanitària ha condicionat no tan sols quan s’han fet les festes, sinó també com s’han fet.
Així, s’han hagut d’adaptar tots els actes prevists en els darrers deu dies, tant respecte de la cabuda com de les mesures de seguretat i protocols a seguir.
En aquest sentit, Bertran ha agraït l’esforç de les comissions de les Decennals i especialment dels equips mèdics de la ciutat, de Tarragona i de la Generalitat a l’hora d’elaborar els plans d’actuació per garantir la seguretat dels assistents i artistes.
Espais com ara la vela principal –en què s’han fet concerts– s’han adaptat al context sanitari actual.
Així, al llarg de la setmana s’ha permès una cabuda de 2.400 persones, mentre que aquest dissabte es va ampliar a les 3.800 amb motiu del concert 10 de les Decennals.
Ho va fer possible el pla específic per a aquest concert, en què es van aixecar les lones laterals de l’espai.
D’aquesta manera, es va poder garantir la ventilació del recinte, que va mantenir les cadires per al públic tal com requereix la normativa actual de la Generalitat.
Tot i això, a partir de la primera actuació, la dels Pets, la gent va ballar dempeus davant del seu seient.
Segons el director artístic d’aquestes Decennals, Valls ha estat un exemple de seguretat en un context de pandèmia encara present.
Els controls de cabuda o l’obligatorietat de dur màscara han estat dues constants al llarg de tota la programació, tant als actes d’interior com als d’exterior.
Bertran ha insistit que totes les activitats han seguit els protocols que ha dictaminat la Generalitat per fer front a la sisena onada de coronavirus.
“Amb una setmana més, hauríem tingut més possibilitats”, ha lamentat Bertran, però ha reconegut que la població ho havia acceptat.
Les Decennals de Valls es fan en honor de la Mare de Déu de la Candela, que es commemoren una volta cada dècada i van ser distingides com a Festa Patrimonial d’Interès Nacional l’any 2010.
En aquesta ocasió, la pandèmia del coronavirus ha obligat els vallencs a esperar-se onze anys per reviure aquesta festivitat.
Entre els actes més destacats que s’han fet aquests darrers deu dies, hi ha la Trobada de Colles Castelleres, la processó votiva de la Mare de Déu de la Candela, la producció pròpia de La flauta màgica, els espectacles lumínics o el concert 10 de les Decennals.
Per fer-les possibles, s’hi han destinat més de tres milions d’euros de pressupost i s’ha comptat amb l’ajuda de més de 120 voluntaris.
Les “festes de la llum” s’apagaran avui després del piromusical que anirà a càrrec de la Pirotècnia Ricardo Caballer, d’Olocau (Camp de Túria), i el tancament de les lluminàries festives repartides per la capital de l’Alt Camp.
Hores abans, és previst que la imatge de la Mare de Déu de la Candela retorni al seu cambril, on romandrà fins el 2031.

Response: Els vallencs han agafat amb moltes ganes les “festes de la llum”, després de l’ajornament a causa de la pandèmia. Aquestes celebracions tenen lloc cada deu anys i les d’enguany han estat marcades per les mesures de prevenció contra la covid-19. Tot i això, els assistents s’han donat un bany de cultura popular, entre espectacles lumínics i musicals.


Instruction: Explica de manera resumida les idees principals del text:

Context:
La defenestració de Mariano Rajoy i l’ascens de Pedro Sánchez pot obrir un nou temps en la relació entre el PSOE, ERC i PDECat amb efectes al Congrés i al Parlament de Catalunya.
Sánchez, el president més dèbil de la democràcia espanyola, arriba a La Moncloa amb el suport garantit de només 84 diputats i una aliança instrumental amb el PNB i els independentistes catalans que li ha servit per fer fora Rajoy de la presidència, però que ara haurà d’apuntalar amb gestos concrets.
“És l’hora de la política”, deia aquest divendres un diputat independentista al pati del Congrés, conscient també del perill que tot plegat esdevingui un miratge.
Els temps han fet que la seva presa de possessió hagi coincidit amb la dels nous consellers del govern de Joaquim Torra i, per tant, amb l’aixecament del 155.
Un tauler nou (sense Rajoy ni Puigdemont, Sáenz de Santamaría ni Junqueras) on totes les parts hauran de jugar amb tacte perquè l’abast de les demandes i de la gesticulació no esberli l’invent.
Malgrat la por inicial a fer el pas de la mà d’un dels signants del 155, les forces independentistes han vist una oportunitat per esvair en una sola operació tres malsons que han acompanyat aquest últim tram del procés: l’escalada en la judicialització del conflicte, el bloqueig del diàleg, i la progressió imparable d’Albert Rivera, que en només 48 hores ha passat de ser el relleu indiscutible de Mariano Rajoy a una trista rèplica del barrufet rondinaire.
La justícia poètica ha fet que dos dels impulsors del 155 hagin acabat arraconats.
Rajoy, defenestrat, Rivera, fora de focus.
I que el tercer, el mateix Sánchez, estigui a la seva mercè per sobreviure mentre no convoca eleccions.
ERC i PDEcat tenen el seu abast donar, quan ho considerin oportú, el cop de peu al castell de sorra de Sánchez, alhora que saben que l’alineació dels planetes els serveix una oportunitat d’or.
Malgrat la por inicial a fer el pas de la mà d’un dels signants del 155, les forces independentistes han vist una oportunitat per esvair en una sola operació tres malsons
Sánchez haurà d’aclarir ara els termes en què vol establir aquesta relació amb les forces independentistes i si vol portar-la més enllà de les apel·lacions al “diàleg” que va fer durant el debat de la moció de censura.
El líder del PSOE actua sota l’estricta vigilància de bona part dels seus barons i amb el marcatge de PP i Cs, que ja l’acusen d’haver venut la defensa de la unitat d’Espanya a canvi dels bonsais de La Moncloa.
Donarà les primeres pistes amb l’elecció dels noms del PSC que ocuparan el seu gabinet (no és el mateix Batet que Borrell), amb la concreció o no de la reunió que li ha demanat el president de la Generalitat, Quim Torra, i amb el nomenament del nou fiscal general de l’Estat, la persona que té la batuta per rebaixar, o no, el voltatge que reben els presos.
També en la resposta a les peticions d’acostament de presos com la que aquest divendres li va fer des del pati del Congrés l’alcaldessa de Barcelona, Ada Colau, la derogació del decret que el govern de Mariano Rajoy va aprovar per facilitar la marxa de les empreses de Catalunya i l’aixecament de la intervenció econòmica de la Generalitat que Cristóbal Montoro pretenia mantenir viva malgrat la desaparició del 155.
L’aposta d’uns i altres té riscos evidents.
Per a l’independentisme, haver fet president del govern espanyol el mateix personatge que va titllar ara fa 10 dies de “racista” Quim Torra.
Un polític volàtil que ja ha demostrat la seva capacitat de sincronitzar les ones hertzianes de Ciutadans quan les enquestes i la conjuntura política li ho demanen.
Amb el BOE a la mà, Sánchez pot apel·lar al sentit d’Estat dels vells aliats del 155 per contenir Catalunya mentre construeix la seva candidatura a les eleccions generals.
Per al líder del PSOE, en canvi, el risc va de la mà d’una escalada del conflicte a Catalunya que proporcioni munició a Ciutadans, i del sabotatge dels seus barons, que jan demostrat en diverses ocasions una aversió atàvica als acords amb el catalanisme.
L’aposta d’uns i altres té riscos evidents.
Per a l’independentisme, haver fet president del govern espanyol el personatge que va titllar fa 10 dies de “racista” Quim Torra
Les incògnites s’esvairan en qüestió de setmanes.
Carles Campuzano afirmava dijous des de la tribuna d’oradors que la moció de censura era la demostració que “No es pot governar contra Catalunya".
Malgrat les perills, Sánchez té la possibilitat de desplegar una autèntica política d’Estat fent passos en la solució del conflicte.
Una oportunitat que li arriba en un moment propici, amb Ciutadans perdut en la seva radicalitat i el PP noquejat.
I és que el nou president té també a la seva mà en retorn de l’Estat espanyol als estàndards democràtics europeus.

Response: La investidura de Sánchez, de la mà dels independentistes, ha creat tot tipus de suspicàcies. Malgrat els riscos, els catalans han agafat l’opció de desfer-se del tàndem PP-Ciutadans i, ara, esperen un nou panorama polític de diàleg i una relaxació en la judicialització del procés sobiranista. El president actuarà, però, sota la vigilància dels seus barons. Què passarà, doncs?


Instruction: Explica de manera resumida les idees principals del text:

Context:
El Festival de Llegendes de Catalunya ha aconseguit reunir més d'un miler de visitants malgrat les restriccions que s'han pres a causa de la covid-19.
El codirector de la cita, Víctor Borràs, ha reconegut que s'han hagut de reinventar per poder tirar endavant la mostra, implantant limitacions d'aforament, programant més passis, i establint la venda d'entrades anticipada per a tots els muntatges.
"Ha valgut la pena", ha apuntat Borràs que ha considerat que "és una prova que la cultura continua".
Un any més, la principal atracció ha estat l'Apagada, que també s'ha reformulat per adaptar-se a la situació actual.
El circuit de llegendes pel Castell de Tous ha estat l'altre plat fort, combinant teatre, titelles, música, narració i dansa.
Les llegendes catalanes han tornat a cobrar vida gràcies al Festival de Llegendes de Catalunya que un any més s'ha celebrat a Sant Martí de Tous.
La cita, que enguany arribava a la seva onzena edició, s'ha tirat endavant després dels entrebancs derivats de la covid-19 als quals s'ha hagut d'enfrontar.
"Estem molt satisfets perquè hem superat el miler d'entrades venudes, el que suposa el 95% de l'ocupació", ha explicat Victor Borràs, codirector de la mostra.
Tot i que aquesta xifra és molt inferior a d'altres edicions, quan el nombre de visitants rondava les 4.000 persones, els responsables del festival asseguren que ha estat un èxit perquè fa uns mesos ni tan sols se sabia si podria fer-se.
"Hem fet un festival molt diferent al qual estàvem acostumats", ha reconegut Borràs que ha indicat que s'han hagut de limitar molt els aforaments, programar més passis, implantar la venda anticipada d'entrades i incorporar mesures de seguretat addicionals com ara la higiene, l'ús de mascareta o les distàncies de seguretat.
En aquest sentit, indica que els muntatges s'han previst a l'aire lliure i que no s'ha pogut fer el tradicional mercat d'artesans.
Una altre dels grans canvis d'aquest 2020 ha estat el format de l'Apagada, que és el principal reclam de la mostra.
"És una proposta itinerant i es fan grups d'unes 40 persones", ha comentat el cordirector que ha dit que aquest any "ha estat estàtica i amb un format més convencional".
Borràs ha remarcat que "ha valgut la pena" organitzar el festival perquè és una prova que la "cultura continua".
Apunta que el poble s'ha bolcat per fer-lo possible: "Hem fet un festival alternatiu perquè ara més que mai les alternatives són necessàries", ha insistit.
Molta conscienciació
Borràs ha destacat la bona predisposició dels espectadors i ha dit que "no ha estat gens difícil que tothom complís amb les mesures de seguretat perquè la gent està molt conscienciada".
En aquest mateix sentit s'ha expressat la Cristina Vidal i el Jordi Pijoan, dos dels 160 voluntaris que aquest 2020 participen en la mostra.
Han assegurat que els visitants han seguit totes les indicacions de forma endreçada i tranquil·la.
En total s'han vist una vintena d'espectacles professionals de companyies d'arreu del territori català.
Entre les propostes que han tingut una millor acollida, ha destacat el circuit de llegendes al castell, que ha integrat cinc espectacles diferents les tardes de dissabte i diumenge amb quatre representacions cada dia.
Algunes d'aquestes són 'El meu amic Brutus" de la companyia del píncep Totilau; 'El bavastell antic' de Galiot Teatre; 'El Far de Sant Sebastià" de Titelles Vergès; la proposta 'Ora Pro Nobis' de Tarta Relena; o el projecte de dansa 'D'ona d'aigua' de les Trementines.
Aquest 2020, a banda dels muntatges concentrats en el primer cap de setmana de juliol, s'oferiran d'altres espectacles fins a finals de mes.
A més, com a novetat, s'ha establert una col·laboració amb la Fira Mediterrània de Manresa.
Durant el festival la Companyia Pagans hi ha fet una residència artística.
L'espectacle que estan preparant s'estrenarà el mes d'octubre a la capital del Bages, si bé aquest dilluns, 6 de juliol, s'oferiran passis exclusius per al voluntariat del festival.

Response: Els organitzadors del Festival de Llegendes de Catalunya s’han mostrat satisfets per l’afluència de públic a la mostra i per la predisposició de tothom en el compliment de les mesures imposades per la covid-19. Els espectacles del circuit de llegendes al castell han estat una de les activitats més valorades d’una edició reformulada per a adaptar-se a les restriccions.


Instruction: Explica de manera resumida les idees principals del text:

Context:
El president de la Generalitat Valenciana, Ximo Puig, ha assegurat este dijous que el fet que es recolze o no a un candidat a la sessió d’investidura no pot “en cap cas”, condicionar els drets dels valencians a tindre un “finançament just”.
Puig s’ha pronunciat en estos termes este dijous en un esmorzar amb els mitjans de comunicació de Castelló després de ser preguntat per la proposta de la presidenta del PPCV, Isabel Bonig, de prometre a PSPV i Compromís que el PP treballarà per una millora del model de finançament autonòmic a canvi que els 11 diputats valencians que estes formacions tenen al Congrés s’abstinguen en la votació de la investidura de Mariano Rajoy com a president del Govern.
Sobre esta qüestió, el cap del Consell ha assenyalat que s’ha avançat “molt” perquè tots els actors, tant de fora com de dins, són “conscients” que la Comunitat Valenciana està mal finançada.
“Tant Rajoy com –Cristóbal– Montoro han reconegut això, passa que no han fet res per solucionar-lo, i el que no anem a permetre és que es pose en un espai de xantatge el que és un dret dels valencians”, ha afegit.
“Que es recolze o no es recolze a un candidat no pot, en cap cas, condicionar els drets dels valencians, que són tindre un finançament just, doncs ja l’hem tingut massa temps injust”, ha apuntat Puig, qui creu que, això “no és discutible des de la perspectiva de si tu em recolzes, jo et done diners”.
Segons la seua opinió, la solució és de “justícia”, doncs hi ha una “profunda asimetria” en la distribució dels fons públics a Espanya, i hi ha una comunitat autònoma “especialment damnificada”, que és la Comunitat Valenciana, “per la qual cosa cal buscar ràpidament solucions”.
PRESSUPOSTOS
Respecte als pròxims pressupostos de la Generalitat Valenciana, Puig ha indicat que a la Comunitat Valenciana no se’n va a continuar “retallant” com el passat, “per això vam fer uns pressupostos l’any passat adequats i que no han pogut cristal·litzar a l’acord perquè el PP no ha volgut”.
Però -ha advertit- “és evident que mantindrem la reivindicació activa del finançament, i això serà així mentre no es canvie el sistema autonòmic”.
Sobre esta qüestió, ha apuntat que Isabel Bonig i el PP el que han de fer és posar-se “al costat” del Govern valencià “per a aconseguir el que és just per als valencians”.
“Jo no vull confrontar amb el PP perquè crec que tots els partits valencians han d’estar units”, ha dit.
Puig ha insistit que també cal acabar amb la “asimetria” que existix en la qüestió fiscal, “doncs tenim una competència deslleial des de Madrid respecte a esta qüestió”, i ha incidit que a l’acord entre PP i Ciutadans “en part es reneixia este problema”.
“Tenim 43.000 milions d’euros de deute, un problema de deute històric no assumit per part de l’Estat i, per tant, un problema a l’hora d’assumir les nostres competències que ve determinat per esta situació”, ha lamentat.
A més, ha incidit que en la part de fiscalitat pròpia, “tenim una competència deslleial d’altres comunitats, com la de Madrid, que poden rebaixar impostos perquè estan molt millor i tenen moltes infraestructures”.
En este sentit, el ‘president’ ha destacat que ací s’està demanant l’AVE, i és “increïble” que no hi haja AVE entre la segona i la tercera ciutat d’Espanya o entre Castelló i Alacant, “ja que és un espai en el qual hi ha grandíssimes oportunitats per a tots”.
Segons ha conclòs, hi ha altres llocs en els quals l’AVE a qualsevol lloc passa per allà, “per això, tot això fa augmentar les capacitats d’unes comunitats autònomes respecte a altres a l’hora d’atreure inversions estrangeres i un altre tipus de possibilitats de caràcter econòmic”.

Response: El president valencià s’ha negat a cedir al xantatge dels populars, pel qual negociarien la millora del finançament autonòmic a canvi de suport en la investidura de Rajoy. Puig considera que arreglar la situació de descompensació econòmica i d'infraestructures de la Comunitat Valenciana respecte d'altres comunitats és una qüestió de justícia, i no d’estratègia política.


Instruction: Explica de manera resumida les idees principals del text:

Context:
El president de Cs, Albert Rivera, ha constatat aquest divendres que fins i tot el president de la Generalitat, Carles Puigdemont, i el vicepresident del Govern, Oriol Junqueras, saben que no hi haurà cap referèndum i que Catalunya està més a prop d'unes noves eleccions.
"Estem convençuts que estem davant d'un nou pas que ens deixa més a prop d'unes eleccions i de la fi del procés que no pas de la independència", ha opinat en roda de premsa juntament amb Inés Arrimadas, que ha ironitzat que Puigdemont "avui ha agafat la màquina del temps i ha portat els catalans al 2012".
Cs creu que l'anunci fet pel Govern ha estat simplement una "performance" que no canvia res, i ha tornat a reclamar al president que "acabi amb aquest malson" i convoqui eleccions.
En roda de premsa des de Barcelona, Rivera s'ha queixat que Catalunya porti cinc anys de "bloqueig, de divisió interna, de mala gestió i de corrupció dels del 3% i de la seva banda".
Al seu parer, l'anunci d'aquest divendres no és més que una nova "performance" que Puigdemont i Junqueras saben que no s'acabarà executant.
"És una pel·lícula que ja hem vist, la del 9-N, però amb una altra data", ha conclòs.
L'únic punt positiu, al seu parer, és que Catalunya està ara més a prop d'unes noves eleccions, que permeti un nou govern i un nou president que tingui capacitat de diàleg amb l'Estat, que "uneixi els catalans en lloc de dividir-los".
En preguntar-li si preveu algun contacte amb Mariano Rajoy després de l'anunci de la data i la pregunta, ha assegurat que periòdicament van parlant d'assumptes d'estat, però ha subratllat que en aquest cas no hi ha cap novetat, només un "anunci mediàtic d'un no referèndum que Puigdemont sap que no farà".
"No canvia res, ja sabíem que volien fer un referèndum i que el faran, perquè l'Estat té mecanismes per garantir el compliment de la llei", ha conclòs.
De fet, ha ironitzat que la prova que no hi ha cap novetat és que el Govern "no s'atreveix ni a signar un decret".
En la mateixa línia, la líder del partit a Catalunya, Inés Arrimadas, ha constatat que Puigdemont i Junqueras han portat els catalans "amb la màquina del temps" fins al 2012, quan Artur Mas va anunciar la celebració del 9-N.
Ha remarcat que tot i que els independentistes saben que no hi haurà referèndum, se senten "molt còmodes" vivint immersos en aquest procés, però ha avisat que els ciutadans, els autònoms i les pimes ja no poden esperar més.
En aquest sentit, ha celebrat que com a mínim aquest anunci serveixi per constatar que Catalunya està més a prop d'unes eleccions i de la possibilitat d'una alternativa de govern que acabi amb aquest "procés esgotat i esgotador".
"El president Puigdemont no té data per acabar la Línia 10, per retornar la paga extra als funcionaris o per parlar de corrupció, però sí per intentar repetir el 9-N.
Això es solucionarà amb urnes de veritat, que permetran canviar de govern i no pas de passaport", ha etzibat.
Arrimadas s'ha erigit en alternativa i ha assegurat que Cs està preparat per liderar un nou executiu "que no tapi els casos de corrupció, que parli d'infraestructures, de serveis, de sanitat i no tot el dia del monotema", i que no tingui por a dialogar amb l'Estat.
Reforma de la Constitució però no per acontentar els independentistes
Rivera s'ha mostrat favorable a començar a parlar d'una reforma de la Constitució al Congrés, però ha advertit que aquesta modificació seria "per millorar-la, i no per dinamitar-la".
"Que ningú esperi que aquesta reforma ens porti a referèndums d'autodeterminació", ha advertit el líder de Cs, que ha apostat per introduir canvis en el text constitucional que permeti lluitar millor contra la corrupció, canviar el sistema electoral i aclarir les competències de cada nivell administratiu.
Ha opinat que el PP ha d'iniciar aquest procés "amb calma però sense pausa", però en cap cas per "satisfer Junqueras".
Vincula el fracàs de May amb el procés català
També ha aprofitat per valorar la pèrdua de la majoria absoluta per part dels conservadors de Theresa May a Gran Bretanya, i ho ha vinculat amb el procés.
Al seu parer, el "fracàs" de May respon al seu intent de "dividir els anglesos entre favorables i contraris d'Europa", i això demostra que "els referèndums per trencar, per dividir, per treure drets als ciutadans són sempre una mala idea".

Response: Els líders de Ciutadans asseguren que l’anunci del referèndum només és un paperot, com el del 2012, que acabarà en eleccions anticipades. També s’han postulat com a alternativa efectiva per a acabar amb l’estancament de Catalunya. Rivera no ha parlat del comunicat independentista amb Rajoy, però s’ha mostrat a favor d’una reforma constitucional per a millorar, mai per a destruir.


Instruction: Explica de manera resumida les idees principals del text:

Context:
El Departament de Territori ha informat aquest dissabte que el programa de seguiment de l’os bru a Catalunya ha permès delimitar la zona amb presència permanent i continuada d’aquests animals.
Aquesta zona afecta la totalitat de la Vall d’Aran i la franja nord del Pallars Sobirà, és a dir, les Valls d’Àneu i les capçaleres de de la Vall de Cardós i de la Vall Ferrera.
Fora d’aquest àmbit, es pot donar la presència d’os però de forma molt puntual i esporàdica.
En base a aquesta informació i tenint en compte que enguany finalitzen els ajuts del projecte europeu Piroslife destinats a la prevenció dels danys que pugui ocasionar l’os al bestiar, la Generalitat concentrarà els recursos disponibles en les zones on existeix risc per tal de garantir als ramaders afectats els mateixos estàndards de protecció de l’any passat.
Les indemnitzacions per danys acreditats de plantígrads sobre la ramaderia es mantindran tant dins com fora de la zona permanent d’os i tant per a bestiar local com foraster.
Segons Territori, en anys anteriors, els recursos disponibles s’havien dispersat, fent una inversió similar en agrupament de ramats, contractació de pastors i vigilància de bestiar oví, tant dins la zona afectada per la presència continuada d’os, com fora d’aquesta zona..
En concret, el 2017, es van destinar 112.000 euros per aquest concepte en la zona de risc i 85.000 euros en zones on la presència d’os és només puntual i esporàdica.
Per al 2018, en la zona amb presència permanent d’os bru la Generalitat assegurarà la totalitat del dispositiu de prevenció.
S’estan estudiant per aquest any algunes millores d’ampliació dels períodes de vigilància d’alguns agrupaments i dels efectius destinats a la vigilància del bestiar gros.
Tanmateix, fora d’aquesta zona no es destinaran diners per a l’agrupament i vigilància de ramats.
Això afecta els ramats de la part baixa del Pallars Sobirà i algun ramat del Pallars Jussà i l’Alta Ribagorça sota la gestió de la FECOC.
D’altra banda, les indemnitzacions per danys acreditats de l’os sobre la ramaderia, es mantindran, tant dins com fora de la zona permanent d’os, i tant per a bestiar local com foraster.
La delimitació de la zona amb presència permanent d’os bru i la seva vigència
El mapa de zona permanent d’os bru s’ha obtingut mitjançant la suma de totes les localitzacions de l’os durant el període 2013-2017 i a partir del kernel 95%, que és l’espai en el qual hi ha un 95 % de probabilitat de detectar un indici d’os.
Posteriorment, per major seguretat, s’ha afegit una franja o buffer perimetral addicional de 5 Km al voltant.
Les localitzacions s’han basat en el conjunt d’indicis confirmats mitjançant contactes fotogràfics (amb càmeres de fototrampeig), detecció de petjades, observacions validades per experts, excrements analitzats, mostres de pèls recollits en trampes i depredacions confirmades.
És important remarcar que la delimitació de la zona amb presència permanent d’os bru no és rígida i s’anirà ajustant cada any en base al programa de seguiment d’aquesta espècie.
Si la població d’os s’expandeix, el dispositiu de prevenció també s’ampliarà, de manera que ramats que a dia d’avui queden fora del programa de prevenció de danys seran incorporats en el futur si el risc de patir danys així ho justifica.
El programa de prevenció
Pel que fa a la ramaderia ovina, el programa ofereix set agrupaments de bestiar vigilats: els de Gausac-Casau, Bagergue i Beret, a l’Aran; i els d’Isil, Tavascan, Bonaigua i Boldís-Àreu, al Pallars.
El sistema de vigilància compta amb la presència de pastors i ajudants durant tot el dia, incloses les hores nocturnes, en què el bestiar queda tancat en pletes electrificades, protegit per gossos de protecció i al costat del refugi del pastor.
També ofereix, per aquest bestiar, una assegurança per accidents i altres danys que pugui patir.
A banda, incorpora inversions per protegir el bestiar com l’arranjament de cabanes per als pastors, trasllat de barracons i cabanes prefabricades, compra de sistemes elèctrics autònom, mobiliari i utensilis, etc.
Pel que fa a la ramaderia bovina i equina dels ramaders locals, ofereix la contractació de vaquers i eugassers de suport en la vigilància i detecció de possibles incidències que puguin sorgir als animals durant la seva estada a les pastures d’estiu.

Response: Territori ha delimitat la zona de presència de l’os bru a Catalunya per a garantir la protecció del bestiar. A aquest efecte, s’aplicarà un sistema de vigilància integral, a dintre del perímetre, i s’oferiran indemnitzacions per danys, tant a dintre com a fora de la zona. Els límits podran variar en funció dels resultats del programa de seguiment de l’espècie.